एनसीएलटी (नेशनल कंपनी लॉ ट्रिब्यूनल) में शुरुआती दौर में छह कंपनियां पहुंचीं उनमें से पांच अकेले स्टील सेक्टर की थीं, जिससे सेक्टर की गंभीर स्थिति का अंदाजा लगाया जा सकता है। वैसे, एनसीएलटी में जाने से इसके परिणाम अच्छे मिलने लगे हैं। सेक्टर में जो सुधार हुआ है, उसकी वजह से बैंकों को फायदा हुआ है, उनके फंसे पैसों में से, 60-70 फीसदी तक वापस मिल गया है। जबकि उन्हें बड़े पैमाने पर पैसे डूबने का डर था। कारोबारी फिर से अपनी कंपनी को बचाने की कोशिश करने लगे हैं। इस बदलाव के कारण बैंकों को एक तरह से सांस मिल गई है। इस संकट से सबसे बड़ी समस्या सेकेंड्री स्टील इंडस्ट्री की थी। इसमें ज्यादातर छोटे कारोबारी हैं, जिन्हें बैंकों से कर्ज नहीं मिल रहा था। लेकिन अब जब सेक्टर में सुधार हो रहा है। उसकी वजह से छोटे कारोबारियों के प्रति बैंकों का रवैया बदलेगा, जिसका उन्हें फायदा मिलेगा। जहां तक सेकेंड्री स्टील में एनपीए का सवाल है तो स्टील सेक्टर में उसकी केवल चार फीसदी ही हिस्सेदारी है।